  Майя Бывальцева 10 миллион манет кулэ Удмуртиысь каръёсын медвытрезвительёс усьтон понна. Йырсазез усыкмытӥсь суретъёсын нюръяськонъя ӧрилэн но эрикрадэз тӥян учыръёсты алонъя удыскуспо ӧрилэн валчеям кенешоназы со сярысь вераз элькунлэн тӧроез Александр Соловьёв, ивортэ улосвыл тӧролэн но кивалтэтлэн пресс-службазы. «Кылем ар пумын Ижкарын усьтэм медвытрезвительлэн ужез возьматэ, таӵе ужъюртъёс кулэ шуыса. Табере элькун наркодиспансерлэсь ёзэстъёссэ сямен та выллем кабинетъёсты усьтоно Воткаын, Глазкарын, Сарапулын но Можгаын. Бен, со дуно усе. 10 миллион манет пала кулэ. Но адямилэн улонэз дуногес. Со сярысь асьмеос котьку тодамы возьыны кулэ», — вераз Соловьёв. Тодэ вайытом, Ижкарын медвытрезвитель усьтӥськиз 2015-тӥ арын 25-тӥ толсуре. Оштолэзь кутсконын Александр Соловьёв вераз, таӵе кабинетъёсты Удмуртиысь ваньмаз каръёсын усьтыны чакламын шуыса. Нимысьтыз вераськон мынӥз йырсазез усыкмытӥсь суретъёсын нюръяськон сярысь. 2015-тӥ арын наркотикъёсын шугмыса 18 адями кулӥз, куинез со пӧлысь — быдэ вуымтэос. Зэмос югдур эшшо секытгес, ивортэ пресс-служба: йырсазез усыкмытӥсь суретъёс сэрен кылдэм висёнъёслэсь улонысь кошкемъёс статистикае пыртымтэ. Ар ӵоже Ижкарын гинэ ӝог эмъюрттэт сётӥсьёс 175 пол потазы наркотикъёсын усыкмем пиналъёс но быдэ вуымтэос доры. Кылем арын Удмуртиын йырсазез усыкмытӥсь суретъёсты вӧлмытонэн герӟаськем 2 сюрс 554 йыружъёс шараямын. 2014-тӥ арен ӵошатыса, со 13 процентлы ӧжтыгес. Йыруж лэсьтӥсьёс пӧлысь ӝыныезлэсь уноез 16–29 аресъем муртъёс. Тегъёс: Удмуртия медвытрезвитель АлександрСоловьёв тазалыкезутён йырсазезусыкмытсьсуретъёс  